Hesekiele 5 | Beibele Inthaneteng | Phetolelo ya Lefase le Lefsa
5 “Ge e le wena morwa wa motho, tšea tšhoša e bogale. O e tšee o e dire legare la mmeodi, o ipeole hlogo le ditedu+ gomme o tšee sekala o arole moriri woo ka diripa tše tharo.
2 Gateetee ge matšatši a go rakelela motse woo a fedile o tšee karolo ya boraro ya moriri woo o e fiše ka mollo gare ga wona.+ Ke moka o tšee karolo e nngwe ya boraro o e hlabe ka tšhoša go dikologa motse,+ gomme karolo ya mafelelo ya boraro o e gašanyetše phefong. Ke tla khwamola tšhoša ka e šala morago.+
3 “O tšee e mengwe e sego kae gona moo karolong ya mafelelo gomme o e phuthele ka diaparo tša gago.+
4 E mengwe ya meriri yeo o e tšee o e lahlele gare ga mollo o e fiše lorelore. Gona moo mollo o tla tšwa wa ya go bohle ba ntlo ya Isiraele.+
5 “Se ke seo Mmuši Morena Jehofa a se boletšego: ‘Ye ke Jerusalema. Ke e beile gare ga ditšhaba, e dikologilwe ke dinaga ka gohle.
6 Yona e rabetše ditaelong tša ka ka tsela e kgopo go feta ditšhaba tše dingwe,+ ya rabela le melaong ya ka go feta dinaga tše di e dikologilego, ka gobane batho ba yona ba ganne ditaelo tša ka gomme ba se sepele ka melao ya ka.’+
7 “Ka gona se ke seo Mmuši Morena Jehofa a se boletšego: ‘Ka ge le bile le mpherefere+ go feta ditšhaba tšeo di le dikologilego, la se sepele ka melao ya ka gomme la se latele ditaelo tša ka,+ eupša la latela ditaelo tša ditšhaba tšeo di le dikologilego;+
8 bjale se ke seo Mmuši Morena Jehofa a se boletšego: “Nna ke go tsogela matla wena motse+ gomme ke tla go ahlola mahlong a ditšhaba.+
9 Ka baka la dilo tša gago ka moka tše di šišimišago, ke tla go dira tšeo ke sa kago ka di dira, le tšeo tša go swana le tšona nka se di dirego le ka mohla.+
10 “‘“Ka gona botate ba tla ja barwa ba bona gare ga lena+ gomme barwa bona ba ja botatago bona; ke tla go ahlola gomme bohle bao ba šetšego go wena ka ba gašanyetša mathokong ohle.”’*+
11 “Mmuši Morena Jehofa o re: ‘Ke ikana ka nna yo a phelago gore ruri ka baka la ge wena o šilafaditše sekgethwa sa ka ka makgapha a gago ka moka+ le ka dilo tša gago ka moka tšeo di šišimišago,+ le Nna ke tla go fokotša+ gomme leihlo la ka le ka se go kwele bohloko+ e bile nka se go šokele.+
12 Karolo ya gago ya boraro e tla bolawa ke leuba la bolwetši+ gomme ya fetšwa ke tlala.+ Karolo e nngwe ya boraro e tla wa ka tšhoša go go dikologa. Karolo ya mafelelo ya boraro ke tla e gašanyetša mathokong ohle,+ ka khwamola tšhoša ka e šala morago.+
13 Bogale bja ka bo tla fela,+ ka kokobela pefelong ya ka+ ya go ba befelela ka ba ka ikhomotša;+ ba tla tseba gore nna Jehofa ke boletše gore ke nyaka boineelo bjo bo feletšego,+ ge ke ntšhetša pefelo ya ka go bona.
14 “‘Ke tla go dira lešope le segoboga gare ga ditšhaba ka moka tše di go dikologilego le mahlong a mofeti yo mongwe le yo mongwe wa tsela.+
15 Ge ke go ahlola ka bogale le ka pefelo e bile ke go kgalema ke befetšwe,+ o tla ba segoboga+ le yo a rogwago,+ o be mohlala wa temošo+ gomme o tšhoše ditšhaba ka moka tše di go dikologilego. Go boletše nna Jehofa.
16 “‘Ge ke go romela mesebe e bohloko ya tlala+ yeo e tlago go baka tshenyo, e lego mesebe yeo ke tlago go e romela go le fediša,+ ke tla le okeletša tlala gomme ka se sa le nea dijo.+
17 Ke tla le romela tlala le dibata tše kotsi,+ tšona di tla le amoga bana. Gare ga lena go tla feta leuba la bolwetši,+ gwa ba le tšhollo ya madi,+ ka ba ka le tlišetša le tšhoša.+ Go boletše nna Jehofa.’”
^ Phetolelo ya lentšu ka lentšu e re, “phefong e nngwe le e nngwe,” ke gore, mathokong ohle ao phefo e fokelago go ona.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D5%26wtlocale%3DSE%26srcid=share⊂ject=Bala Beibele Inthaneteng